Landsnet hefur nú kynnt nýja leið fyrir Blöndulínu þrjú, frá Blönduvirkjun til Akureyrar. Þar er meðal annars fallið frá línulögn um Vatnsskarð og umdeilda leið um Efribyggð í Skagafirði sem mjög var gagnrýnd af landeigendum.
Landsnet hélt í gærkvöld rafrænan kynningarfund með landeigendum og verkefnaráði, þar sem kynntur var nýr aðalvalkostur fyrir lagningu Blöndulínu þrjú.
Kynningin á því hvaða umhverfisþættr, samfélagsþættr og öryggisþættr við skoðuðum til að komast að niðurstöðu um aðalvalkosti.
Segir Hlín Benediktsdóttir, yfirmaður undirbúnings framkvæmda hjá Landsneti. Vorið 2017 tók Landsnet Blöndulínu 3 af þriggja ára framkvæmdaáætlun. Þá hófst um leið nýtt mat á umhverfisáhrifum þar sem fleiri línuleiðir voru teknar inn í myndina. Núna er fallið frá því að fara frá Blöndustöð um Vatnsskarð og þaðan inn eftir Efribyggð í Skagafirði. Þess í stað er farið um Kiðaskarð, talsvert sunnar en um Vatnsskarð, niður í Mælifellsdal í Skagafirði og þaðan þvert yfir í mynni Norðurárdals. Í stað þess að fara um Hörgárdal er nú lagt til að farið verði yfir Öxnadalsheiði og Öxnadal til Akureyrar, að mestu samhliða núverandi loftlínu. Þessi leið er átta kílómetrum styttri en sú í gömlu tillögunni.
Og munurinn er sá að við erum þá búin að meta þessa leið til jafnts og getum þá tekið upplýsta ákvörðun um hvaða þættir það eru sem við höfum áhrif á.
Mikil andstaða var hjá landeigendum við fyrri hugmyndir um nýja Blöndulínu. Hlín segir að frá upphafi þeirrar vinnu, sem liggur að baki þessarar tillögu, hafi verið náið samráð við landeigendur og þeir verið upplýstir með reglubundnum hætti.
Hluti af þessum leiðum, sem við erum að velja núna eru leiðir sem við erum að taka inn vegna þess að við höfum fengið ábendingar frá landeigendum.